Christian Friis Bach (RV), 2013-12-10:
Tak for det.
Da nyheden om angrebet med kemiske våben den 21. august 2013 kom ud til offentlighedens kendskab, stod jeg i Zaa'tariflygtningelejren i Jordan og oplevede den ekstreme frustration, forvirring, der bredte sig blandt de mange flygtninge, oplevede håbløsheden, frygten for deres familier og pårørende inde i Syrien.
Der er stort set ingen lyspunkter i konflikten i Syrien.
Titusinder er slået ihjel, millioner fordrevet og flygtet, de menneskelige omkostninger er enorme.
Syrien er helt ødelagt.
Skoler, sundhedsklinikker, hospitaler er blevet bombet sønder og sammen, infrastrukturen er ødelagt, økonomien er helt i knæ, og måske mest alvorligt af alt har en generation af børn mistet uddannelse og har fysiske og psykiske men.
De her menneskelige, fysiske ødelæggelser vil det tage årtier at overvinde.
Det er en uhyggelig konflikt.
Der har også været meget få lyspunkter, når det gælder forsøgene på at stoppe konflikten.
Forhandlingerne har været låst, forhandlere har givet op, FN har været fastlåst, konflikten har varet næsten 3 år.
Men på et eneste område er der sket fremskridt, efter at præsident Obama med opbakning fra bl.a. Danmark klart markerede, at brugen af kemiske våben er helt og fuldstændig uacceptabel, og at det aldrig må ske igen.
Den trussel, det pres, har fået FN's Sikkerhedsråd til for første gang i snart 3 år at agere samlet, stærkt og vedtage resolution 2118, der skal sikre identifikation og destruktion af Syriens kemiske våben.
Det er en opgave, som FN og Organisationen for Forbud mod Kemiske Våben er i fuld gang med at løse; det er en opgave, der har allerhøjeste prioritet; det er en opgave, der har stor betydning for verden, det internationale samfund, og ikke mindst for den syriske befolkning; det er en opgave, der ikke må slå fejl; og det en opgave, som Danmark er blevet bedt om at give et endog meget solidt bidrag til.
Det bakker Det Radikale Venstre op om, og derfor støtter vi det fremsatte beslutningsforslag.
Vi er blevet bedt om at løse helt centrale opgaver og spille en helt central rolle og samtidig komme med bidrag, som vi er rigtig gode til – maritim transportkapacitet, eskortekapacitet, føringskapacitet, ledelsen af transportoperationen, personbeskyttelsesholdet og lufttransport i form af et Herkules transportfly, hvis der bliver brug for det.
Det er bestemt ikke en ufarlig mission.
Niveauet for terrortruslen, truslen i Syrien og Libanon er højt.
Det danske militære bidrag vil have mandat til selvforsvar.
Det kan ikke udelukkes, at der bliver tale om anvendelse af militære magtmidler, men det er en opgave, som verden står samlet om, og som Danmark kan løse.
Det er også en mission, der betyder omkostninger, 60 mio. kr., men det kan dækkes inden for Forsvarets ramme.
Det er en usikker mission; der er ikke fuld klarhed over alle aspekter af opgaven, og før vi endelig kan godkende, skal vi vide, hvor, hvordan og hvortil de kemiske våben skal fragtes og destrueres.
Det er en mission, der kun kan løses med logistisk og teknisk samarbejde med de syriske myndigheder, men det betyder ikke en anerkendelse af det syriske regime eller af Assad.
Det er klar dansk politik, at Assad har mistet sin legitimitet, og at han må træde tilbage.
Den opgave, beslutningsforslaget lægger op til, er en opgave, som vi i Danmark kan være stolte af at være blevet bedt om at løse og stolte af at bidrage til.
Vi fjerner masseødelæggelsesvåben.
Vi bidrager til at beskytte befolkningen i Syrien mod yderligere angreb med kemiske våben.
Vi skaber et lille glimt af håb i en uhyggelig og langvarig konflikt, og det skal fastholdes, og det skal udbygges.
Men vi må ikke stoppe her.
I januar skal Danmark og verden være klar til at lægge et massivt pres på alle parter i konflikten for at indgå i fredsforhandlinger og sikre en våbenhvile, når Genéve II-forhandlingerne forhåbentlig gennemføres.
I januar skal vi være klar til at give et solidt bidrag til at hjælpe de mange millioner syriske fordrevne flygtninge og ofre.
Men den første opgave er at få fjernet og destrueret de kemiske våben.
Det Radikale Venstre bakker op om, at Danmark bidrager solidt, vi bakker op om beslutningsforslaget.
Tak for ordet.